Limpopo-plaasmoord: “Hy was ‘n reus van ‘n man met die kleinste hart”Piet van Wyk. Foto: Verskaf Piet van Wyk (55) se liggaam is Vrydag gevind nadat hy op sy plaas in die California-gebied deur ‘n onbekende aantal verdagtes aangeval is. Maroela Media het Saterdag berig dat Van Wyk verskeie kere met ‘n stomp voorwerp oor die kop geslaan is. “Hy het verskeie oop wonde aan sy kop gehad,” het lt.kol. Moatshe Ngoepe, woordvoerder van die polisie, vroeër gesê. Coetzee het aan Maroela Media gesê haar pa het die mooiste inheemse houtmeubels gemaak. “Hy was bekend as ‘Piet Bos’. Hy kon vir weke aaneen in die bos in vaar op soek na die perfekte boomstomp. Ek sien gereeld van sy handewerk in kroeë, hotelle en huise in die area.” Coetzee sê haar pa het sy hele lewe in die omgewing gebly. “Hy was lief daarvoor om stories en grappies te vertel – veral skurwes. Hy het my soms mal van bekkommernis gehad maar ek het altyd geglo niks of niemand sal hom ooit kan seermaak nie.” Coetzee sê die aanval op haar pa was ‘n groot skok en dat hulle sukkel om dit te verwerk. “Hy het sy foute gehad en soms slegte besluite geneem maar hy het altyd probeer om op sy manier weer reg te maak…hy was net ‘n mens.” ‘n Gedenkdiens vir Van Wyk word op Vrydag, 15 Augustus 2014 om 11:00 by Letaba Eco Park gehou. Lees ook: Boer in Limpopo vermoor